
Text rozhodnutia
Súd: Krajský súd Nitra Spisová značka: 11S/127/2016 Identifikačné číslo súdneho spisu: 4016200466 Dátum vydania rozhodnutia: 24. 08. 2016 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2016:4016200466.1 Uznesenie Krajský súd v Nitre, v právnej veci žalobcu: BabyHoPe, s.r.o., so sídlom Z. Nejedlého 2878/61, Levice, IČO: 45 272 581, zastúpeného JUDr. Andreou Chorvátovou Nagyovou, advokátkou, so sídlom Kozárovce 632, Kozárovce, proti žalovanému: Úrad verejného zdravotníctva Slovenskej republiky, so sídlom Trnavská cesta 52, Bratislava, o preskúmanie zákonnosti postupu a rozhodnutia žalovaného zo dňa 7. apríla 2016 č. OLP/2977/2016, o návrhu žalobcu na odklad vykonateľnosti tohto rozhodnutia podľa § 250c ods. 1 zákona č. 99/1963 Zb. Občiansky súdny poriadok (OSP) účinného do 30. 06. 2016, takto r o z h o d o l : Súd priznáva správnej žalobe odkladný účinok. o d ô v o d n e n i e : 1. Žalobca sa žalobou zo dňa 05. 05. 2016 domáhal preskúmania postupu a zrušenia rozhodnutia žalovaného zo dňa 07. 04. 2016 č. OLP/2977/2016, ktorým žalovaný odvolanie žalobcu zamietol a podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov potvrdil rozhodnutie Regionálneho úradu verejného zdravotníctva Levice zo dňa 15. 01. 2016 č. D1/2016/00055, ktorým bola žalobcovi uložená pokuta vo výške 7.000,- eur za správne delikty podľa § 57 ods. 42 písm. l/ a § 57 ods. 47 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, ktorú bol žalobca povinný zaplatiť do 30 dní odo dňa nadobudnutia právoplatnosti tohto rozhodnutia. 2. Žalobca v podanej žalobe zároveň požiadal o odklad vykonateľnosti napadnutého rozhodnutia podľa ust. § 250c ods. 1 OSP účinného do 30. 06. 2016, z dôvodu, že v prípade, ak by odklad nebol povolený, okamžitý výkon rozhodnutia by žalobcovi privodil ujmu. Žalobca má príjem za výkon svojej činnosti, žiadny iný príjem, ako pravidelné preplácanie výkonov za poskytovanie zdravotnej starostlivosti od poisťovní nemá. V prípade, ak by exekútor zablokoval jediný účet žalobcu, ktorý používa na výkon svojej činnosti spôsobí bezprostredne na to existenčné problémy chodu ambulancií pediatra, ktoré prevádzkuje žalobca v meste Levice a Tlmače. Ohrozená by bola starostlivosť o približne 1100 pacientov - detí. Z dôvodu blokovania účtu nebude žalobca schopný zabezpečiť ani plnenie si svojich povinností, ktoré má ako zamestnávateľ voči zdravotnej sestre. 3. Podľa § 184 zákona č. 162/2015 Z. z. Správny súdny poriadok, podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 vyššie citovaného zákona, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Podľa § 491 ods. 2 vyššie citovaného zákona, právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. 6. Správny súd po oboznámení sa so žalobou a pripojenými listinnými dôkazmi dospel k záveru, že sú tu zákonné dôvody na priznanie odkladného účinku správnej žaloby, t. j. vyhoveniu návrhu podaného podľa ust. § 250c ods. 1 OSP účinného do 30. 06. 2016. O tomto návrhu správny súd rozhodol už za účinnosti zákona č. 162/2015 Z. z. Správneho súdneho poriadku (účinným od 01. 07. 2016), a preto bolo potrebné postupovať podľa ust. § 491 ods. 2 tohto zákona a návrh posudzovať podľa ust. § 184, § 185 tohto zákona. Závažná ujma v predmetnej veci hrozí z toho dôvodu, že rozhodnutím Regionálneho úradu verejného zdravotníctva Levice zo dňa 15. 01. 2016 č. D1/2016/00055 bola žalobcovi uložená pokuta vo výške 7.000,- eur, ktorú je žalobca povinný zaplatiť pred preskúmaním zákonnosti rozhodnutia žalovaného súdom a okamžitým výkonom tohto rozhodnutia by bolo ohrozené i poskytovanie lekárskej starostlivosti pre približne 1100 pacientov - detí. Žalobca využil svoje ústavné právo na súdnu ochranu a podanou žalobou sa domáha preskúmania zákonnosti rozhodnutia žalovaného, v ktorej tvrdí (špecifikuje dôvody nezákonnosti), že bol ukrátený na svojich právach (čl. 46 ods. 1, 2 Ústavy SR). 7. Správny súd dospel k záveru, že toto právo mu nemôže byť upreté pred rozhodnutím súdu o jeho návrhu na odklad vykonateľnosti žalobou napadnutého rozhodnutia žalovaného (orgánu verejnej správy) podľa ust. § 250c ods. 1 OSP účinného do 30. 06. 2016, a preto rozhodol tak, ako je to uvedené vo výrokovej časti tohto uznesenia a priznal správnej žalobe odkladný účinok. 8. Súd prvého stupňa takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti tomuto uzneseniu nie je prípustná kasačná sťažnosť (ust. § 439 ods. 2 písm. e/ zákona č. 162/2015 Z. z. Správneho súdneho poriadku).

